Nog twee koeëls klap in die motor se bak vas en ek voel hoe die sweet onder my vuil pruik begin uitkruip. Skielik skop ek die remme met alle mag vas, gooi die V8 in laagste versnelling en los die koppelaar. Die gedreun van die kragtige enjin verander in ‘n crescendo van protes en ons skuur skreeuend op die dwarste van die teer af. My agtervolgers gooi ook oombliklik ankers uit, en dit is net waarop ek gewag het. Die rewolwer in my hand blaf vyf keer die nag in. Ek korrel laag, en die laaste skoot tref die motor se voorband.
Hy ruk wild na links en die bestuurder pluk hom terug, maar te hard. Die swart Dodge huiwer net ‘n oomblik op twee wiele voordat dit omslaan, verspot stadig op sy sy tussen die wit klippe deur skuif en oor die afgrond verdwyn.